stanford-oval/wikipedia huggingface dataset:
สตาร์ วอร์ส

แฟรนไชส์มหากาพย์บันเทิงคดีอวกาศจินตนิมิต
บทความนี้เกี่ยวกับสื่อแฟรนไชส์โดยรวม สำหรับภาพยนตร์ต้นฉบับที่ออกฉายเมื่อปี ค.ศ. 1977 ดูที่ สตาร์ วอร์ส (ภาพยนตร์)
| สตาร์ วอร์ส |
| --- | --- |

สร้างโดย: จอร์จ ลูคัส
งานต้นฉบับ: สตาร์ วอร์ส (ค.ศ. 1977)
เจ้าของ: ลูคัสฟิล์ม
ปี: ค.ศ. 1977; 48 ปีที่แล้ว (1977)–ปัจจุบัน
สื่อสิ่งพิมพ์
หนังสือ: รายชื่อหนังสืออ้างอิง
นวนิยาย: รายชื่อนวนิยาย
เรื่องสั้น: ดูที่รายชื่อนวนิยาย
การ์ตูน: รายชื่อหนังสือการ์ตูน
การ์ตูนช่อง: ดูที่รายชื่อหนังสือการ์ตูน
นิตยสาร: สตาร์ วอร์ส อินไซเดอร์ (ค.ศ. 1987–ปัจจุบัน)
ภาพยนตร์และโทรทัศน์
ภาพยนตร์: รายชื่อภาพยนตร์
ละครโทรทัศน์: รายชื่อรายการโทรทัศน์
รายการโทรทัศน์พิเศษ: ดูที่รายชื่อรายการโทรทัศน์
ภาพยนตร์โทรทัศน์: ดูที่รายชื่อภาพยนตร์
เกม
สวมบทบาท: รายชื่อเกมสวมบทบาท
วิดีโอเกม: รายชื่อวิดีโอเกม
เสียง
รายการวิทยุ(s): รายชื่อละครวิทยุ
เพลงต้นฉบับ: เพลง
เบ็ดเตล็ด
ของเล่น: สินค้า
รายชื่อเครื่องเล่นสวนสนุก
สตาร์ วอร์ส (อังกฤษ: Star Wars) เป็นสื่อแฟรนไชส์แนวมหากาพย์บันเทิงคดีอวกาศ สร้างโดย จอร์จ ลูคัส ซึ่งเริ่มต้นจากภาพยนตร์เมื่อปี ค.ศ. 1977 และกลายเป็นปรากฏการณ์วัฒนธรรมประชานิยมที่เกิดขึ้นอย่างรวดเร็วทั่วโลก แฟรนไชส์ได้มีการขยายเป็นสื่อต่าง ๆ ประกอบด้วยภาพยนตร์หลายเรื่อง, รายการโทรทัศน์, วิดีโอเกม, นวนิยาย, หนังสือการ์ตูน, เครื่องเล่นและพื้นที่สวนสนุก ประกอบกันเป็นจักรวาลสมมติ ณ ปี ค.ศ. 2020 มูลค่ารวมของแฟรนไชส์ สตาร์ วอร์ส คาดว่ามีมูลค่าประมาณ 7 หมื่นล้านดอลลาร์สหรัฐ เป็นหนึ่งในสื่อแฟรนไชส์ที่ทำเงินสูงสุดตลอดกาล
ภาพยนตร์ต้นฉบับ (สตาร์ วอร์ส) ต่อมาได้เพิ่มชื่อตอนเป็น เอพพิโซด 4 ความหวังใหม่ (ค.ศ. 1977) ตามมาด้วยภาคต่อ เอพพิโซด 5 จักรวรรดิเอมไพร์โต้กลับ (ค.ศ. 1980) และ เอพพิโซด 6 การกลับมาของเจได (ค.ศ. 1983) รวมกันเป็นสตาร์ วอร์ส ไตรภาคดั้งเดิม ต่อมา ลูคัสกลับมากำกับภาพยนตร์ สตาร์ วอร์ส อีกครั้ง โดยเขียนบทและกำกับไตรภาคต้น ประกอบด้วย เอพพิโซด 1 ภัยซ่อนเร้น (ค.ศ. 1999), เอพพิโซด 2 กองทัพโคลนส์จู่โจม (ค.ศ. 2002) และ เอพพิโซด 3 ซิธชำระแค้น (ค.ศ. 2005) เมื่อปี ค.ศ. 2012 ลูคัสได้ขายลูคัสฟิล์มให้กับดิสนีย์ และสละสิทธิ์การเป็นเจ้าของแฟรนไชส์ของเขา ซึ่งต่อมาดิสนีย์ได้สร้างไตรภาคต่อ ประกอบด้วย เอพพิโซด 7: อุบัติการณ์แห่งพลัง (ค.ศ. 2015), เอพพิโซด 8: ปัจฉิมบทแห่งเจได (2017) และ เอพพิโซด 9: กำเนิดใหม่สกายวอล์คเกอร์ (ค.ศ. 2019) ทั้งหมดรวมกันทั้งสามไตรภาคเรียกว่า "มหากาพย์สกายวอล์คเกอร์"
ภาพยนตร์ทั้งเก้าเรื่องใน 'มหากาพย์สกายวอล์คเกอร์' ได้รับการเสนอชื่อเข้าชิงรางวัลออสการ์ โดยภาพยนตร์สองเรื่องแรกของแฟรนไชส์นั้นได้รับรางวัล เมื่อรวมกับภาพยนตร์เนื้อเรื่องแยกอย่าง โร้ค วัน: ตำนานสตาร์ วอร์ส (ค.ศ. 2016) และ ฮาน โซโล: ตำนานสตาร์ วอร์ส (ค.ศ. 2018) แล้ว ภาพยนตร์ชุดนั้นทำเงินได้มากกว่า 1 หมื่นล้านดอลลาร์สหรัฐ ทำให้ สตาร์ วอร์ส เป็นแฟรนไชส์ภาพยนตร์ที่ทำเงินสูงสุดเป็นอันดับที่สาม
ภาพยนตร์ > มหากาพย์สกายวอล์คเกอร์

| ภาพยนตร์> ไตรภาคเดิม, เอพพิโซด 4–6  | วันฉายในสหรัฐ> ไตรภาคเดิม, เอพพิโซด 4–6  | กำกับโดย> ไตรภาคเดิม, เอพพิโซด 4–6  | บทภาพยนตร์โดย> ไตรภาคเดิม, เอพพิโซด 4–6  | เนื้อเรื่องโดย> ไตรภาคเดิม, เอพพิโซด 4–6  | อำนวยการสร้างโดย> ไตรภาคเดิม, เอพพิโซด 4–6  | อ้างอิง> ไตรภาคเดิม, เอพพิโซด 4–6  |
| --- | --- | --- | --- | --- | --- | --- |
| ความหวังใหม่ | 25 พฤษภาคม ค.ศ. 1977 (1977-05-25) | จอร์จ ลูคัส | จอร์จ ลูคัส | จอร์จ ลูคัส | แกรี เคิร์ทซ์ |  |
| จักรวรรดิเอมไพร์โต้กลับ | 21 พฤษภาคม ค.ศ. 1980 (1980-05-21) | เออร์วิน เกิร์ชเนอร์ | ลีห์ แบรคเกตต์และ ลอว์เรนซ์ แคสแดน | จอร์จ ลูคัส |  |  |
| การกลับมาของเจได | 25 พฤษภาคม ค.ศ. 1983 (1983-05-25) | ริชาร์ด มาร์ควานด์ | ลอว์เรนซ์ แคสแดน และ จอร์จ ลูคัส | จอร์จ ลูคัส | ฮาเวิร์ด คาแซนเจียน |  |
ไตรภาคต้น, เอพพิโซด 1–3 
| ภัยซ่อนเร้น | 19 พฤษภาคม ค.ศ. 1999 (1999-05-19) | จอร์จ ลูคัส | จอร์จ ลูคัส | จอร์จ ลูคัส | ริก แม็คคาลัม |  |
| กองทัพโคลนส์จู่โจม | 16 พฤษภาคม ค.ศ. 2002 (2002-05-16) | จอร์จ ลูคัส | จอร์จ ลูคัส และ โจนาธาน เฮลส์ | จอร์จ ลูคัส | ริก แม็คคาลัม |  |
| ซิธชำระแค้น | 19 พฤษภาคม ค.ศ. 2005 (2005-05-19) | จอร์จ ลูคัส | จอร์จ ลูคัส | จอร์จ ลูคัส | ริก แม็คคาลัม |  |
ไตรภาคต่อ, เอพพิโซด 7–9 
| อุบัติการณ์แห่งพลัง | 18 ธันวาคม ค.ศ. 2015 (2015-12-18) | เจ.เจ. แอบรัมส์ | เจ.เจ. แอบรัมส์กับลอว์เรนซ์ แคสแดนและ ไมเคิล อารดต์ | เจ.เจ. แอบรัมส์กับลอว์เรนซ์ แคสแดนและ ไมเคิล อารดต์ | แคธลีน เคนเนดี, เจ.เจ. แอบรัมส์และ ไบรอัน เบิร์ก |  |
| ปัจฉิมบทแห่งเจได | 15 ธันวาคม ค.ศ. 2017 (2017-12-15) | ไรอัน จอห์นสัน | ไรอัน จอห์นสัน | ไรอัน จอห์นสัน | แคธลีน เคนเนดีและรัม เบิร์กแมน |  |
| กำเนิดใหม่สกายวอล์คเกอร์ | 20 ธันวาคม ค.ศ. 2019 (2019-12-20) | เจ.เจ. แอบรัมส์ | คริส เทอร์ริโอกับ เจ.เจ. แอบรัมส์ | เดเรก คอนนอลลีกับคอลิน เทอร์วอร์โรว์และ คริส เทอร์ริโอกับเจ.เจ. แอบรัมส์ | แคธลีน เคนเนดี, เจ.เจ. แอบรัมส์และ มิเชลล์ เรจวาน |  |
ภาพยนตร์ชุด สตาร์ วอร์ส มีศูนย์กลางอยู่ที่ไตรภาคทั้งสามชุด ซึ่งเรียกรวมกันว่า "มหากาพย์สกายวอล์คเกอร์ (อังกฤษ: Skywalker saga)" การสร้างภาพยนตร์นั้นไม่ได้สร้างตามลำดับเหตุการณ์โดย เอพพิโซด 4–6 (ไตรภาคเดิม) ฉายระหว่างปี ค.ศ. 1977 ถึง 1983 เอพพิโซด 1–3 (ไตรภาคต้น) ฉายระหว่างปี ค.ศ 1999 ถึง 2005 และ เอพพิโซด 7–9 (ไตรภาคต่อ) ฉายระหว่างปี ค.ศ. 2015 ถึง 2019
แต่ละไตรภาคมุ่งเน้นไปที่ ครอบครัวสกายวอล์คเกอร์ในแต่ละรุ่นซึ่งมีสัมผัสถึงพลังและความพยายามของพวกเขาในการสู้กับซิธลอร์ด พัลพาทีน (ดาร์ธ ซีเดียส) ที่ชั่วร้าย ในไตรภาคเดิมแสดงให้เห็นถึงการพัฒนาอย่างกล้าหาญของ ลุค สกายวอล์คเกอร์ ในฐานะเจไดและการที่เขาต่อสู้จักรวรรดิกาแลกติกของพัลพาทีน เคียงข้างน้องสาวของเขา เลอา ในไตรภาคต้นเล่าเรื่องราวของพ่อของเขา อนาคิน ผู้ที่ถูกครอบงำโดยพัลพาทีนและกลายเป็น ดาร์ธ เวเดอร์ ขณะที่ไตรภาคต่อเล่าเรื่องราวของความขัดแย้งระหว่างลูกของเลอา เบน โซโล และผู้อยู่ภายใต้อุปถัมภ์ของลุคและเลอา เรย์ และการเป็นพันธมิตรกันในท้ายที่สุดของพวกเขาเพื่อต่อสู้กับพัลพาทีนหลังจากที่จักรวรรดิล่มสลาย
ภาพยนตร์ > มหากาพย์สกายวอล์คเกอร์ > ไตรภาคเดิม

บทความหลัก: สตาร์ วอร์ส ไตรภาคเดิม
นักแสดงหลักในไตรภาคเดิมประกอบด้วย (จากซ้ายไปขวา) มาร์ก แฮมิลล์ (ลุค สกายวอล์คเกอร์), แฮร์ริสัน ฟอร์ด (ฮาน โซโล),  แคร์รี ฟิชเชอร์ (เจ้าหญิงเลอา) และ เดวิด พราวส์ (ดาร์ธ เวเดอร์)
เมื่อปี ค.ศ. 1971 จอร์จ ลูคัส ต้องการสร้างภาพยนตร์ที่ดัดแปลงจาก ภาพยนตร์ฉายเป็นตอนของ แฟลชกอร์ดอน แต่ว่าเขาไม่ได้รับสิทธิ์นั้น เขาจึงเริ่มต้นพัฒนาภาพยนตร์บันเทิงคดีแนวอวกาศของเขา หลังลูคัสกำกับภาพยนตร์เรื่อง อเมริกันกราฟฟิติ (ค.ศ. 1973) เขาได้เขียนเรื่องย่อของภาพยนตร์ สตาร์ วอร์ส จำนวนสองหน้า ซึ่งทเวนตีท์เซนจูรีฟอกซ์ได้ตัดสินใจลงทุน เมื่อปี ค.ศ. 1974 เขาได้ขยายเรื่องราวไปสู่ร่างบทแรกของบทภาพยนตร์ ทางฟอกซ์นั้นคาดการณ์ไว้ว่าภาพยนตร์นี้จะประสบความสำเร็จทางรายด้ายที่จำกัด จึงให้งบประมาณที่ค่อนข้างน้อย และย้ายการสร้างภาพยนตร์ไปยัง เอสทรีสตูดิโอส์ ในประเทศอังกฤษ เพื่อประหยัดค่าใช้จ่าย
สตาร์ วอร์ส ฉายเมื่อวันที่ 25 พฤษภาคม ค.ศ. 1977 ซึ่งต่อมาได้เพิ่มชื่อตอนเป็น เอพพิโซด 4: ความหวังใหม่ ในหนังสือ ดิอาร์ตออฟสตาร์ วอร์ส เมื่อปี ค.ศ. 1979 หลังภาพยนตร์เรื่องแรกประสบความสำเร็จ ทำให้ลูคัสสร้างรากฐานให้กับการสร้างภาพยนตร์ฉายเป็นตอนที่ละเอียดซับซ้อน ลูคัสตัดสินใจว่าภาพยนตร์ชุดนี้จะเป็นไตรภาค ด้วยเนื้อเรื่องที่เขาเขียนไว้สำหรับสร้างภาคต่อ นักแสดงหลักส่วนใหญ่จะกลับมาในภาพยนตร์อีกสองเรื่องในไตรภาคเดิม ซึ่งลูคัสฟิล์มเป็นผู้ออกทุนเอง เอพพิโซด 5: จักรวรรดิเอมไพร์โต้กลับ ฉายเมื่อวันที่ 21 พฤษภาคม ค.ศ. 1980 ประสบความสำเร็จทั้งในด้านรายได้และคำวิจารณ์ ภาพยนตร์เรื่องสุดท้ายในไตรภาค เอพพิโซด 6: การกลับมาของเจได ฉายเมื่อวันที่ 25 พฤษภาคม ค.ศ. 1983 เรื่องราวของไตรภาคเดิมนั้นมุ่งเน้นที่ ลุค สกายวอล์คเกอร์ กับการฝึกฝนเพื่อการเป็นอัศวินเจได ทั้งนี้ยังต้องต่อสู้กับดาร์ธ เวเดอร์ ตัวแทนความชั่วร้ายของจักรวรรดิ และช่วยเหลือเหล่าพันธมิตรกบฏเพื่อให้กาแลกซีรอดพ้นจากเงื้อมมือของจักรวรรดิกาแลกติก
ภาพยนตร์ > มหากาพย์สกายวอล์คเกอร์ > ไตรภาคต้น

บทความหลัก: สตาร์ วอร์ส ไตรภาคต้น
นักแสดงหลักในไตรภาคต้นประกอบด้วย (จากซ้ายไปขวา) ยวน แม็คเกรเกอร์ (โอบีวัน เคโนบี), นาตาลี พอร์ตแมน (แพดเม่ อมิดาลา), เฮย์เดน คริสเตนเซน (อนาคิน สกายวอล์คเกอร์) และ เอียน แม็คเดียร์มิด (พัลพาทีน)
ผู้อำนวยการสร้าง แกรี เคิร์ทซ์ กล่าวว่า แผนคร่าว ๆ ของไตรภาคต้นได้มีการพัฒนาในช่วงระหว่างการร่างภาพยนตร์สองเรื่องแรก เมื่อปี ค.ศ. 1980 ลูคัสยืนยันว่าเขามีเนื้อเรื่องสำหรับภาพยนตร์เก้าเรื่องอยู่แล้ว แต่เขาตัดสินใจยกเลิกภาพยนตร์ภาคต่อในปี ค.ศ. 1981 เนื่องจากความเครียดในการถ่ายทำไตรภาคเดิม เมื่อปี ค.ศ. 1983 ลูคัสอธิบายว่า "ไม่เคยมีบทภาพยนตร์ที่เสร็จสมบูรณ์ที่มีเรื่องราวทั้งหมดในตอนนี้ ... เมื่อกางเนื้อเรื่องออกมา ผมอยากจะเลือกความคิดบางอย่างและเก็บมันไว้ ... ผมเก็บส่วนที่ดีทั้งหมดเอาไว้ และผมก็บอกกับตัวเองอยู่เรื่อย ๆ ว่าผมจะทำภาพยนตร์เรื่องอื่นซักวัน"
ความก้าวหน้าทางเทคโนโลยีในช่วงปลายทศวรรษ 1980 และช่วงต้นทศวรรษ 1990 รวมไปถึงการสร้างภาพจากคอมพิวเตอร์ (ซีจีไอ) ดลใจให้ลูคัสพิจารณาว่าเขาอาจจะกลับไปทบทวนมหากาพย์ของเขาอีกครั้ง เมื่อปี ค.ศ. 1989 ลูคัสกล่าวว่าภาพยนตร์ในไตรภาคต้นนั้นจะ "แพงอย่างไม่น่าเชื่อ" เมื่อปี ค.ศ. 1992 เขายอมรับว่าเขามีแผนที่จะสร้างไตรภาคต้น การฉายใหม่ของไตรภาคเดิมเมื่อปี ค.ศ. 1997 ได้มีการ "ปรับปรุง" ภาพยนตร์อายุยี่สิบปีด้วยการใส่ซีจีไอเพื่อให้จินตนาการถึงไตรภาคใหม่
เอพพิโซด 1: ภัยซ่อนเร้น ฉายเมื่อวันที่ 19 พฤษภาคม ค.ศ. 1999 และ เอพพิโซด 2: กองทัพโคลนส์จู่โจม ฉายเมื่อวันที่ 16 พฤษภาคม ค.ศ. 2002 เอพพิโซด 3: ซิธชำระแค้น ฉายเมื่อวันที่ 19 พฤษภาคม ค.ศ. 2005 เป็นภาพยนตร์เรื่องแรกในแฟรนไชส์ที่ได้เรตติง พีจี-13 (ไม่เหมาะกับผู้ชมอายุที่ต่ำกว่า 13 ปี) ภาพยนตร์สองเรื่องแรกนั้นได้รับคำวิจารณ์ที่ผสมกัน ขณะที่ภาพยนตร์เรื่องที่สามนั้นได้รับคำวิจารณ์ดีกว่า ไตรภาคนี้เริ่มต้นเมื่อ 32 ปี ก่อน เอพพิโซด 4 เล่าเรื่องราวของการฝึกฝนเป็นเจไดของ อนาคิน สกายวอล์คเกอร์ พ่อของลุค จนในที่สุดเขาก็ได้เข้าสู่ด้านมืดแล้วกลายเป็นลอร์ดมืด ดาร์ธ เวเดอร์ อีกทั้งยังแสดงให้เห็นการเสื่อมลงของสาธารณรัฐกาแลกติกและการผงาดของจักรวรรดินำโดยดาร์ธ ซิเดียส เมื่อรวมกับไตรภาคเดิมแล้ว ลูคัสเรียกภาพยนตร์หกเรื่องในแฟรนไชส์นี้ว่า "โศกนาฏกรรมของดาร์ธ เวเดอร์"
ภาพยนตร์ > มหากาพย์สกายวอล์คเกอร์ > ไตรภาคต่อ

บทความหลัก: สตาร์ วอร์ส ไตรภาคต่อ
นักแสดงหลักในไตรภาคต่อประกอบด้วย (จากซ้ายไปขวา) แอดัม ไดรเวอร์ (ไคโล เร็น), เดซี ริดลีย์ (เรย์), จอห์น โบเยกา (ฟินน์) และ ออสการ์ ไอแซ็ค (โพ ดาเมรอน)
ลูคัสได้วางแผน "ภาพยนตร์เก้าเรื่องของไตรภาคสามชุด" ก่อนการฉายภาพยนตร์ต้นฉบับซึ่งประสบความสำเร็จในเวลาต่อมา เขาประกาศเรื่องนี้แก่ ไทม์ เมื่อปี ค.ศ. 1978, และยืนยันว่าเขาได้ร่างเค้าโครงไว้แล้วเมื่อปี ค.ศ. 1981 ในระยะต่าง ๆ ของการพัฒนานั้น ไตรภาคต่อจะเน้นไปที่การฟื้นฟูของสาธารณรัฐ, การกลับมาของลุคในฐานะปรมาจารย์เจได (ซึ่งคล้ายกับบทของโอบีวันในไตรภาคเดิม), น้องสาวของลุค (ยังไม่ได้ตัดสินใจให้เป็น เลอา ในเวลานั้น), ฮาน, เลอา, อาร์ทูดีทูและซีทรีพีโอ อย่างไรก็ตาม หลังจากเริ่มทำงานในไตรภาคต้น ลูคัสยืนยันว่าตั้งใจให้ สตาร์ วอร์ส เป็นภาพยนตร์ชุดแค่หกเรื่องและจะไม่มีการสร้างไตรภาคต่อ
ลูคัสประกาศเมื่อเดือนมกราคม ค.ศ. 2012 ว่าเขาจะไม่สร้างภาพยนตร์ สตาร์ วอร์ส แล้ว และตัดสินใจปล่อยแฟรนไชส์ให้กับผู้สร้างภาพยนตร์คนอื่น เดือนตุลาคมในปีเดียวกัน บริษัทเดอะวอลต์ดิสนีย์ ตกลงซื้อลูคัสฟิล์ม และประกาศว่า เอพพิโซด 7 จะฉายในปี ค.ศ. 2015 แคธลีน เคนเนดี ประธานร่วมของลูคัสฟิล์ม กลายเป็นประธานบริษัทและทำหน้าที่เป็นผู้อำนวยการสร้างฝ่ายบริหารของภาพยนตร์ สตาร์ วอร์ส เรื่องใหม่ ลูคัสให้โครงเรื่องของเขาสำหรับไตรภาคต่อแก่เคนเนดีในระหว่างการซื้อขายเมื่อปี ค.ศ. 2012 แต่ในปี ค.ศ. 2015 มีการเปิดเผยว่าโครงเรื่องภาคต่อของลูคัสนั้นจะไม่ถูกใช้ ไตรภาคต่อนั้นยังเป็นการสิ้นสุดของ จักรวาลขยายของสตาร์ วอร์ส ซึ่งทำให้หลุดออกจากการอยู่ในเส้นเรื่องหลักเพื่อให้ "อิสรภาพในการสร้างสรรค์สูงสุดต่อผู้สร้างภาพยนตร์และยังรักษาองค์ประกอบของความประหลาดใจและการค้นพบสำหรับผู้ชม"
เอพพิโซด 7: อุบัติการณ์แห่งพลัง ฉายเมื่อวันที่ 16 ธันวาคม ค.ศ. 2015, เอพพิโซด 8: ปัจฉิมบทแห่งเจได ฉายเมื่อวันที่ 13 ธันวาคม ค.ศ. 2017 และ เอพพิโซด 9: กำเนิดใหม่สกายวอล์คเกอร์ ฉายเมื่อวันที่ 18 ธันวาคม ค.ศ. 2019 ในหลากหลายประเทศ เอพพิโซด 7 ประสบความสำเร็จทั้งรายได้และคำวิจารณ์ และ เอพพิโซด 8 ประสบความสำเร็จทั้งรายได้และคำวิจารณ์เช่นกัน แต่ว่าได้รับการตอบรับที่หลากหลายจากผู้ชม  เอพพิโซด 9 ได้รับการตอบรับที่หลากหลายจากนักวิจารณ์และแฟน แม้ว่าผู้ชมจะชมไปทางค่อนข้างดี ไตรภาคต่อนั้นเริ่มต้น 30 ปีหลัง เอพพิโซด 6 เน้นไปที่การผจญภัยของ เรย์ ผู้มีสัมผัสแห่งพลังซึ่งกำพร้า ถูกฝึกสอนโดย ลุค สกายวอร์คเกอร์ ยังมี ฟินน์ อดีตสตอร์มทรูปเปอร์ และ โพ ดาเมรอน นักบินเอ็กซ์-วิงมือหนึ่ง ทั้งสามคนช่วยเหลือ ขบวนการฝ่ายต่อต้าน นำโดยเลอาต่อสู้กับฝ่ายปฐมภาคีซึ่งบัญชาการโดย ไคโล เร็น ลูกชายของฮานและเลอา (และหลานชายของลุค)
ภาพยนตร์ > ภาพยนตร์ชุดแยก

| ภาพยนตร์ | วันฉายในสหรัฐ | กำกับโดย | บทภาพยนตร์โดย | เนื้อเรื่องโดย | อำนวยการสร้างโดย | อ้างอิง |
| --- | --- | --- | --- | --- | --- | --- |
| โร้ค วัน: ตำนานสตาร์ วอร์ส | 16 ธันวาคม ค.ศ. 2016 (2016-12-16) | แกเร็ธ เอ็ดเวิดส์ | คริส ไวตซ์และโทนี กิลรอย | จอห์น โนลล์และแกรี วิตตา | แคธลีน เคนเนดี, แอลลิสัน เชียร์เมอร์และ ไซมอน เอมานูเอล |  |
| ฮาน โซโล: ตำนานสตาร์ วอร์ส | 25 พฤษภาคม ค.ศ. 2018 (2018-05-25) | รอน ฮาวเวิร์ด | จอนาธาน แคสแดนและลอว์เรนซ์ แคสแดน | จอนาธาน แคสแดนและลอว์เรนซ์ แคสแดน | แคธลีน เคนเนดี, แอลลิสัน เชียร์เมอร์และ ไซมอน เอมานูเอล |  |
มีภาพยนตร์หลายเรื่องที่มีการสร้างแยกต่างหากออกจากมหากาพย์สกายวอล์คเกอร์ ในปี ค.ศ. 2008 ลูคัสฟิล์มปล่อยภาพยนตร์แอนิเมชัน สงครามโคลน ซึ่งดำเนินเรื่องในช่วงไตรภาคต้นและทำหน้าที่ในฐานะภาพยนตร์นำร่องสำหรับละครชุดแอนิเมชันโทรทัศน์ เดอะ โคลน วอร์ส หลังจากการเข้าซื้อลูคัสฟิล์มของดิสนีย์ในปี ค.ศ. 2012 ภาพยนตร์ชุดแยกที่ดำเนินเหตุการณ์ระหว่างเอพพิโซดหลักของมหากาพย์สกายวอล์คเกอร์นั้นได้เข้าสู่กระบวนการพัฒนา คู่ขนานไปกับการสร้างไตรภาคต่อ โดยประธานเจ้าหน้าที่ฝ่ายการเงินของดิสนีย์ เจย์ ราซูโล ได้อธิบายว่าเป็นเรื่องราวต้นกำเนิด
ลูคัสฟิล์มและแคธลีน เคนเนดีกล่าวว่าภาพยนตร์ตอนเดี่ยวจะเรียกว่าภาพยนตร์ชุดแยก (Star Wars anthology series) (ถึงแม้คำว่า anthology จะไม่ถูกใช้ในชื่อภาพยนตร์เรื่องใด ๆ แต่กลับใช้ชื่อต่อท้ายว่า "ตำนานสตาร์ วอร์ส (A Star Wars Story)" แทน) ภาพยนตร์เดี่ยวเรื่องแรกนั้นคือ โร้ค วัน ในปี ค.ศ. 2016 เล่าเรื่องราวก่อนที่จะเกิดเหตุการณ์ในภาพยนตร์ดั้งเดิมของ สตาร์ วอร์ส โดยเหล่ากบฏที่ขโมยแบบแปลนของดาวมรณะ ซึ่งเป็นอาวุรที่ทรงพลังของอาณาจักรกาแลกติก โดยภาพยนตร์นั้นประสบความสำเร็จทั้งรายได้และคำวิจารณ์ ภาพยนตร์ที่สองคือ ฮาน โซโล ฉายในปี ค.ศ. 2018 และเล่าเรื่องราวพื้นหลังของตัวละคร ฮาน โซโล ในหลายปีก่อนภาพยนตร์ดั้งเดิมของ สตาร์ วอร์ส โดยมีตัวละครเอกร่วมจากไตรภาคเดิมปรากฏตัว ได้แก่ ชิวแบคคาและแลนโด คาลริสเซียน และ ดาร์ธ มอล ตัวร้ายจากไตรภาคต้น ปรากฏตัวด้วยเช่นกัน ละครชุดโทรทัศน์ โอบีวัน เคโนบี นั้นแต่เดิมเคยถูกวางแผนให้เป็นภาพยนตร์ แต่ถูกเปลี่ยนเป็นละครชุดจำกัด เนื่องด้วยการที่ ฮาน โซโล ทำรายได้ไม่ดีเท่าที่คาดการณ์ไว้
ภาพยนตร์ > ภาพยนตร์ในอนาคต

ในเดือนเมษายน ค.ศ. 2023 มีการประกาศภาพยนตร์ สตาร์ วอร์ส ใหม่ซึ่งดำเนินเรื่องในแต่ละยุคของแฟรไชส์ มีภาพยนตร์ที่ยังไม่มีชื่อซึ่งเขียนบทและกำกับโดยเจมส์ แมนโกลด์ และดำเนินเรื่องในช่วง "ดอว์นออฟเดอะเจได" เดฟฟิโลนีจะกำกับภาพยนตร์ที่ดำเนินเรื่องระหว่างไตรภาคเดิมและไตรภาคต่อในยุคของสาธารณรัฐใหม่ โดยภาพยนตร์นี้ทำหน้าที่เป็นจุดสำคัญทางอารมณ์สำหรับละครชุดโทรทัศน์ต่าง ๆ ที่เริ่มต้นด้วย เดอะแมนดาลอเรียน ในปี ค.ศ. 2019 ชาร์มีน โอเบด-ชีนอยจะมากำกับภาคยนตร์เรื่องที่สามซึ่งเกี่ยวกับภาคีเจไดใหม่ โดยดำเนินเรื่องสิบห้าปีหลังจากไตรภาคต่อ
ในเดือนมกราคม ค.ศ. 2024 มีการประกาศว่าจอน แฟฟโรว์จะมากำกับภาพยนตร์ใหม่ของ สตาร์ วอร์ส ชื่อว่า เดอะแมนดาลอเรียน กับ โกรกู ในเดือนกุมภาพันธ์ปีเดียวกันนั้น บ็อบ ไอเกอร์ประกาศว่าภาพยนตร์นี้จะเป็นภาพยนตร์แรกที่จะปล่อยตัวในภาพยนตร์ สตาร์ วอร์ส ชุดถัดไป เดอะแมนดาลอเรียน กับ โกรกู นั้นกำหนดเวลาฉายรอบปฐมทัศน์ในวันที่ 22 พฤษภาคม ค.ศ. 2026
โทรทัศน์ > รายการแอนิเมชัน

รายการแอนิเมชันสองรายการแรก ดรอยส์ และอีว็อกส์ ถูกสร้างขึ้นในทศวรรษ 1980 ตามมาด้วยแอนิเมชันชุดสั้น สงครามมนุษย์โคลน ในปี ค.ศ. 2003 และแอนิเมชันชุด เดอะ โคลน วอร์ส ในปี ค.ศ. 2008 หลังจากที่ดิสนียเข้าซื้อกิจการของลูคัสฟิล์ม รายการแอนิเมชันทุกรายการที่สร้างก่อนปี ค.ศ. 2014 โดยยกเว้นแอนิเมชันชุดในปี ค.ศ. 2008 นั้น ถูกนำออกจากเส้นเรื่องหลักของแฟรนไชส์ แอนิเมชันชุดที่สร้างขึ้นหลังจากการเข้าซื้อ ประกอบด้วย เรเบลส์ (ค.ศ. 2014), รีซิสแทนซ์ (ค.ศ. 2018) และ ทีมโคตรโคลนมหากาฬ (ค.ศ. 2021)
นอกจากนี้ยังมีการผลิตแอนิเมชันชุดสั้นหลายเรื่องโดยลูคัสฟิล์ม หลังการเข้าซื้อกิจการของดิสนีย์ โดยแอนิเมชันชุดก่อน ๆ นั้นตกอยู่ภายใต้เนื้อหา สตาร์ วอร์ส หมวด "วินเทจ" ของดิสนีย์
โทรทัศน์ > ละครชุดคนแสดง

แฟรนไชส์ สตาร์ วอร์ส นั้นมีละครชุดคนแสดงหลายเรื่อง เรื่องแรกคือ เดอะแมนดาลอเรียน (ค.ศ. 2019) สำหรับบริการสตรีมมิงดิสนีย์+ และดำเนินเรื่องระหว่างไตรภาคเดิมและไตรภาคต่อของมหากาพย์สกายวอล์คเกอร์ เนื่องด้วยเรื่องนี้นั้นประสบความสำเร็จจึงมีละครคนแสดงที่เป็นภาคแยกเพิ่มขึ้นมาหลายเรื่อง ประกอบด้วย คัมภีร์แห่งโบบ้า เฟตต์ (ค.ศ. 2021), อาโซกา (ค.ศ. 2023) และเรื่องที่กำลังจะฉาย สเกเลตัน ครูว์ ละครชุดเหล่านี้นั้นดำเนินเรื่องในช่วงสถานการณ์ที่เลวร้ายของสาธารณรัฐใหม่และพันธมิตร ในการต่อสู้กับภาคส่วนที่หลงเหลืออยู่ของจักรวรรดิกาแลกติก
ก่อนหน้านี้ เรื่องราวที่เกี่ยวกับ โอบีวัน เคโนบี ซึ่งเป็นตัวละครจากไตรภาคเดินนั้นได้ถูกวางแผนให้เป็นภาพยนต์ก่อนที่จะกลายเป็นละครชุดคนแสดง หลังจากยอดขายของ ฮาน โซโล ในปี ค.ศ. 2018 นั้นล้มเหลว ลุครชุดนี้ถูกปล่อยตัวบนดิสนีย์+ ในปี ค.ศ. 2022 และดำเนินเรื่องระหว่างภาพยนตร์ไตรภาคต้นและไตรภาคเดิม ตามมาด้วยละครชุดคนแสดง แอนดอร์ ในปีเดียวกัน ซึ่งทั้งสองเรื่องนี้ติดตามตัวละครที่เป็นชื่อเรื่องในระหว่างช่วงเรืองอำนาจของจักรวรรดิ
โทรทัศน์ > ภาพยนตร์และรายการพิเศษ

| ชื่อ | วันออกอากาศในสหรัฐ | ผู้กำกับ | ผู้เขียนบท | เนื้อเรื่องโดย | ผู้อำนวยการสร้าง | เครือข่าย |
| --- | --- | --- | --- | --- | --- | --- |
| สตาร์ วอร์ส ฮอลิเดย์สเปเชียล | 17 พฤศจิกายน ค.ศ. 1978 (1978-11-17) | สตีฟ ไบน์เดอร์ | แพต พรอฟต์, เลนาร์ด ริปส์, บรูซ วิลานจ์, รอด วอร์เรนและมิตซี เวล์จ | แพต พรอฟต์, เลนาร์ด ริปส์, บรูซ วิลานจ์, รอด วอร์เรนและมิตซี เวล์จ | โจ เลย์ตัน, เจฟฟ์ สตาช์, เคน เวลห์และมิตซี เวล์จ | ซีบีเอส |
| ดิอีว็อกส์แอดเวนเจอร์ | 25 พฤศจิกายน ค.ศ. 1984 (1984-11-25) | จอห์น คอร์ตี | บอบ คาร์โร | จอร์จ ลูคัส | ทอมัส จี. สมิธและแพทริเซีย โรส ดึกนาน | เอบีซี |
| อีว็อกส์: เดอะแบทเทิลออฟเอนดอร์ | 24 พฤศจิกายน ค.ศ. 1985 (1985-11-24) | จิม วีตส์และเคน วีต | จิม วีตส์และเคน วีต | จอร์จ ลูคัส | ทอมัส จี. สมิธและเอียน ไบรซ์ | เอบีซี |
ในสื่ออื่น

บทความหลัก: จักรวาลขยายของสตาร์ วอร์ส
ตั้งแต่ปี ค.ศ. 1976 ถึง 2014 คำว่า จักรวาลขยาย (Expanded Universe หรือ EU) หมายถึง สื่อต่าง ๆ ของ สตาร์ วอร์ส ที่มีลิขสิทธิ์อย่างเป็นทางการทั้งหมด ที่มีเรื่องราวนอกเหนือจากเหตุการณ์ในภาพยนตร์ รวมไปถึงนวนิยาย, การ์ตูนและวิดีโอเกมส์ ลูคัสฟิล์มดูแลความต่อเนื่องภายในระหว่างภาพยนตร์, เนื้อหาโทรทัศน์และจักรวาลขยายจนกระทั่งในวันที่ 25 เมษายน ค.ศ. 2014 เมื่อบริษัทประกาศว่างานของจักรวาลขยายทั้งหมดจะหยุดการผลิต ผลงานที่มีอยู่จะไม่นับว่าเป็นเส้นเรื่องหลักของแฟรนไชส์ และจะทำการเปลี่ยนแบรนด์ใหม่ภายใต้ชื่อว่า ตำนานสตาร์ วอร์ส (Star Wars Legends) เนื้อหาดาวน์โหลดของเกม ดิโอลด์รีพับลิค เป็น ตำนาน หนึ่งเดียวที่ยังมีการผลิตอยู่ เส้นเรื่องหลักของ สตาร์ วอร์ส ภายหลังมีการปรับโครงสร้างให้รวมแค่ภาพยนตร์หกเรื่อง, ภาพยนตร์แอนิเมชัน สงครามโคลน (2008) และแอนิเมชันชุด เดอะ โคลน วอร์ส โครงการในอนาคตและการพัฒนาความคิดสร้างสรรค์ในสื่อทุกรูปแบบจะถูกดูแลและประสานงานโดยกลุ่มเนื้อเรื่องของลูคัสฟิล์ม เพื่อดูแลความต่อเนื่องและให้มีวิสัยทัศน์เดียวกันในการเล่าเรื่องของแฟรนไชส์ การ์ตูนหลายเรื่องจาก มาร์เวล และนวนิยายที่จัดจำหน่ายโดย เดลเรย์ ถูกผลิตหลังการประกาศนี้
ในสื่ออื่น > สื่อสิ่งพิมพ์

มีสื่อสิ่งพิมพ์ที่วางจำหน่ายก่อนภาพยนตร์เรื่องแรกฉาย ซึ่งเป็นนวนิยายที่ดัดแปลงจากภาพยนตร์ สตาร์ วอร์ส โดยมีชื่อ สตาร์ วอร์ส: ฟรอมดิแอดเวนเจอส์ออฟลุค สกายวอร์คเกอร์ วางจำหน่ายเมื่อเดือนธันวาคม ค.ศ. 1976 ถึงแม้ว่าบนปกหนังสือจะระบุไว้ว่า จอร์จ ลูคัส เป็นผู้เขียน แต่ว่านวนิยายนั้นเขียนโดยนักเขียนเงา อลัน ดีน ฟอสเตอร์ เรื่องราว จักรวาลขยาย เรื่องแรกปรากฏในหนังสือการ์ตูน สตาร์ วอร์ส ฉบับที่ 7 ของมาร์เวลคอมิกส์ เมื่อเดือนมกราคม ค.ศ. 1978 (หกฉบับแรกนั้นเป็นการดัดแปลงจากภาพยนตร์) ตามด้วย สปลินเตอร์ออฟเดอะมายส์อาย (Splinter of the Mind's Eye) นวนิยายภาคต่อของฟอสเตอร์ในเดือนต่อมา
ในสื่ออื่น > สื่อสิ่งพิมพ์ > นวนิยาย

หลังจากฟอสเตอร์เขียนนวนิยายที่ดัดแปลงจากภาพยนตร์ต้นฉบับแล้ว เขาก็เขียนนวนิยายเล่มต่อมาชื่อว่า สปลินเตอร์ออฟเดอะมายส์อาย (1978) ต่อมานวนิยายที่ดัดแปลงจากภาพยนตร์ จักรวรรดิเอมไพร์โต้กลับ (1980) เชียนโดย โดนัลด์ เอฟ. กลัต และ การกลับมาของเจได (1983) เขียนโดย เจมส์ คาห์น ยังมี เดอะฮาน โซโลแอดเวนเจอร์ส ไตรภาค (1979–1980) เขียนโดย ไบรอัน ดาเลย์ และ ดิแอดเวนเจอร์สออฟแลนโด คาลริสเซียน ไตรภาค (1983) เขียนโดย แอล. นีล สมิธ
นวนิยาย ธรอว์น ไตรภาค (1991–1993) เป็นนวนิยายที่ขายดีที่สุดของ ทิโมธี ซาห์น จุดประกายความสนใจต่อแฟรนไชส์ขึ้นมาใหม่และแนะนำตัวละครซึ่งเป็นที่นิยมในเวลาต่อมา ได้แก่ พลเรือเอกธรอว์น, มารา เจด, ทาลอน คาร์เริด และ กิเลิด แพลิออน นวนิยายเล่มแรก แอร์ทูดิเอมไพร์ ติดอันดับที่หนึ่งในรายชื่อหนังสือขายดีที่สุดของ เดอะนิวยอร์กไทมส์ ในนวนิยายชุดนี้ ลุค, เลอาและฮานเผชิญหน้ากับธรอว์น นักยุทธวิธีอัจฉริยะ ซึ่งวางแผนที่จะทวงคืนกาแลคซีให้กับจักรวรรดิอีกครั้ง ใน เดอะคอร์ตชิพออฟพรินเซสเลอา (1994) เขียนโดย เดฟ วูลเวอร์ตัน ดำเนินเรื่องก่อน ธรอว์น ไตรภาค ทันที เล่าเรื่องเลอาตัดสินใจใช้ความได้เปรียบจากการแต่งงานทางการเมืองกับเจ้าชายไอโซลเดอร์จากดาวเฮปส์ แต่สุดท้ายเธอก็แต่งงานกับฮาน ชาโดว์ออฟดิเอมไพร์ (1996) เขียนโดย สตีฟ เพอร์รี ดำเนินเรื่องระหว่าง จักรวรรดิเอมไพร์โต้กลับ และ การกลับมาของเจได เคยเป็นส่วนหนึ่งของแคมเปญมัลติมีเดียที่มีทั้งหนังสือการ์ตูนและวิดีโอเกมส์ นวนิยายแนะนำตัวละครเจ้าพ่ออาชญากรรม เจ้าชายซีเซอร์ ซึ่งเป็นตัวละครที่นิยมอีกตัวหนึ่งที่ไปปรากฏตัวในผลงานอื่น ผลงานอื่นที่โดดเด่นจากสำนักพิมพ์แบนตัม ได้แก่ เจไดอคาเดมี ไตรภาค (1994) โดย เควิน เจ. แอนเดอร์สัน หนังสือชุด ยังเจไดไนท์ส (1995–1998) จำนวน 14 เล่ม โดย แอนเดอร์สันและรีเบกกา โมเอสตา และ เอ็กซ์-วิง (1996–2012) โดย ไมเคิล เอ. สแตกโพล์และแอรอน ออลสตัน
เดลเรย์ รับช่วงการจัดจำหน่ายหนังสือ สตาร์ วอร์ส เมื่อปี ค.ศ. 1999 โดยวางจำหน่ายนวนิยายชุด เดอะนิวเจไดออร์เดอร์ (1999–2003) จำนวน 19 เล่ม เขียนโดยนักเขียนหลายคน ดำเนินเรื่องหลังภาพยนตร์ต้นฉบับ 25 ถึง 30 ปีและแนะนำยูซาน วอง เผ่าเอเลี่ยนที่ทรงพลังซึ่งพยายามบุกและพิชิตจักรวาลทั้งหมด นวนิยายขายดีชุด เลกาซีออฟเดอะฟอร์ซ (2006–2008) ซึ่งเขียนโดยนักเขียนหลายคน บันทึกเหตุการณ์ของ จาเซน โซโล ลูกชายของฮานกับเลอา ได้เข้าสู่ด้านมืดของพลัง ท่ามกลางการกระทำที่ชั่วร้ายของเขา เขาได้ฆ่า มารา เจด ภรรยาของลุค เป็นการสังเวยเพื่อเข้าร่วมกับฝ่ายซิธ ถึงแม้เนื้อเรื่องนี้จะไม่เป็นเส้นเรื่องหลักแล้ว แต่เนื้อเรื่องก็คล้ายกับใน อุบัติการณ์แห่งพลัง ซึ่ง เบน โซโล ลูกชายของฮานกับเลอา เข้าสู่ด้านมืดกลายเป็นไคโล เร็น
มีนวนิยายสามชุดที่ดำเนินเรื่องในช่วงไตรภาคต้น ซึ่งเป็นนวนิยายสำหรับนักอ่านวัยเยาว์ ได้แก่ เจไดอะเพรนทิส (1999–2002) บันทึกการผจญภัยของ โอบีวัน เคโนบี และอาจารย์ของเขา ไควกอน จินน์ หลายปีก่อนเหตุการณ์ใน ภัยซ่อนเร้น จำนวน 18 เล่ม เจไดเควสต์ (2001–2004) บันทึกการผจญภัยของโอบีวันและศิษย์ของเขา อนาคิน สกายวอล์คเกอร์ ช่วงระหว่าง ภัยซ่อนเร้น และ กองทัพโคลนส์จู่โจม จำนวน 11 เล่ม และ เดอะลาสต์ออฟเดอะเจได (2005–2008) ดำเนินเรื่องหลัง ซิธชำระแค้น ทันที บันทึกเรื่องราวของโอบีวันกับเหล่าเจไดไม่กี่คนที่รอดชีวิต
ถึงแม้ว่าตัวละครธรอว์นจะถูกให้เป็นตัวละคร ลีเจนด์ส เมื่อปี ค.ศ. 2014 ธรอว์นได้ปรากฏตัวในเส้นเรื่องหลักครั้งแรกเมื่อปี ค.ศ. 2016 ในปีที่สามของ เรเบลส์ ทำให้ ทิโมธี ซาห์น กลับมาเขียนนวนิยายเกี่ยวกับตัวละครนี้และให้ดำเนินเรื่องอยู่ในเส้นเรื่องหลัก
ในสื่ออื่น > สื่อสิ่งพิมพ์ > หนังสือการ์ตูน

บทความหลัก: การ์ตูนสตาร์ วอร์ส และ รายชื่อหนังสือการ์ตูนสตาร์ วอร์ส
มาร์เวลคอมิกส์จัดจำหน่ายหนังสือการ์ตูนชุด สตาร์ วอร์ส ตั้งแต่ปี ค.ศ. 1977 ถึง 1986 การ์ตูน สตาร์ วอร์ส ดั้งเดิมถูกตีพิมพ์ลงในนิตยสาร พิซซาซซ์ ของมาร์เวลระหว่างปี ค.ศ. 1977 ถึง 1979 โดยเป็นการ์ตูน สตาร์ วอร์ส เรื่องแรกที่เนื้อเรื่องไม่ได้ดัดแปลงมาจากภาพยนตร์โดยตรง ซึ่งเป็นการ์ตูนที่ทำก่อนหนังสือการ์ตูนชุด สตาร์ วอร์ส ข้างต้น สตาร์คอมิกส์ สำนักพิมพ์ในเครือมาร์เวล ได้ตีพิมพ์การ์ตูนชุดจากแอนิเมชันชุดสำหรับเด็ก อีว็อกส์ และ ดรอยส์ ตั้งแต่ปี ค.ศ. 1985–1987 จิม ชูสเตอร์ อดีตหัวหน้ากองบรรณาธิการของมาร์เวลคอมิกส์ กล่าวว่า ยอดจำหน่ายที่แข็งแกร่งของการ์ตูน สตาร์ วอร์ส ช่วยเหลือด้านการเงินของมาร์เวลในปี ค.ศ. 1977 และ 1978 หนังสือการ์ตูนชุด สตาร์ วอร์ส ของมาร์เวลเป็นหนึ่งในหนังสือการ์ตูนที่ขายดีที่สุดในปี ค.ศ. 1979 และ 1980 ในช่วงแรกนั้นมาร์เวลจะไม่จ่ายค่าส่วนแบ่งให้กับลูคัสฟิล์มถ้าหากยอดจำหน่ายไม่ถึง 100,000 เล่ม แต่ทว่ายอดจำหน่ายกลับทำได้เกิน 100,000 เล่มอย่างรวดเร็ว ทำให้ ชาร์ลส์ ลิปปินคอตต์ หัวหน้างานประชาสัมพันธ์ของลูคัสฟิล์ม ทำการเจรจาค่าส่วนแบ่งใหม่จากตำแหน่งที่แข็งแกร่งกว่า
ในช่วงปลายทศวรรษ 1980 มาร์เวลได้ยกเลิกการ์ตูน สตาร์ วอร์ส ใหม่ซึ่งกำลังพัฒนาอยู่ ดาร์กฮอร์สคอมิกส์ได้รับช่วงต่อและจัดจำหน่ายในชื่อชุด ดาร์กเอมไพร์ (1991–1995) ซึ่งกลายเป็นที่นิยม ต่อดาร์กฮอร์สได้ปล่อยหนังสือการ์ตูนชุดจำนวนหนึ่งซึ่งดำเนินเรื่องหลังเหตุการณ์ในไตรภาคภาพยนตร์ต้นฉบับ ได้แก่ เทลส์ออฟเดอะเจได (1993–1998), เอ็กซ์-วิงโรกสควอดรอน (1995–1998), สตาร์ วอร์ส: รีพับลิค (1998–2006), สตาร์ วอร์ส เทลส์ (1999–2005), สตาร์ วอร์ส: เอมไพร์ (2002–2006) และ ไนทส์ออฟดิโอลด์รีพับลิค (2006–2010)
หลังจากดีสนีย์ซื้อลูคัสฟิล์ม มีการประกาศเมื่อเดือนมกราคม ค.ศ. 2014 ว่าลิขสิทธิ์การ์ตูน สตาร์ วอร์ส จะกลับคืนสู่มาร์เวลคอมิกส์ในปี ค.ศ. 2015 เพราะบริษัทแม่ มาร์เวลเอ็นเทอร์เทนเมนต์ ถูกดีสนีย์ซื้อไปเมื่อปี ค.ศ. 2009 หนังสือการ์ตูนสามชุดแรกได้ปล่อยเมื่อปี ค.ศ. 2015 ได้แก่ สตาร์ วอร์ส, ดาร์ธ เวเดอร์ และ พรินเซส เลอา
ในงาน สตาร์ วอร์ส เซเลเบรชัน เมื่อเดือนเมษายน ค.ศ. 2019 มีการประกาศ โครงการลูมินัส ขึ้น ซึ่งต่อมามีการเปิดเผยชื่อและรายละเอียดทั้งหมดในงานแถลงข่าวเมื่อเดือนกุมภาพันธ์ ค.ศ. 2020 โดยมีชื่อว่า สตาร์ วอร์ส: เดอะไฮรีพับลิค ในยุคใหม่นี้จะดำเนินเรื่องในช่วง 200 ปีก่อนมหากาพย์สกายวอล์คเกอร์ ซึ่งจะปรากฏอยู่ในหนังสือและการ์ตูน จากสำนักพิมพ์ที่ได้รับอนุญาตอย่างเป็นทางการในปัจจุบัน รวมไปถึง หนังสือการ์ตูนโดยมาร์เวลและไอดีดับเบิลยูพับลิชิง เขียนโดย คาเวน สก็อตต์ และ เดเนียล โฮเซ โอลเดอร์ ตามลำดับ โดยจะเปิดตัวในเดือนสิงหาคม ค.ศ. 2020